Tveir akvegir eru að vatninu , annar ofan af brún Ljótapolls en auðfarnari leið er út frá veginum upp að Ljótapolli áður en lagt er á brattan upp að gígunum , norður eftir melnum og er þá komið beint að Blautaveri að vestan . Í vatninu er bæði urriði og bleikja og þegar samgangi við Tungnaá er þannig háttað að hún lætur Blautaver að mestu í friði , þá er mikil veiðivon í vatninu og þar hafa t.d. veiðst vænar bleikjur frá árinu 2017 og má segja vatnið hafi að nokkru tekið við sem besta matfiska bleikjuvatnið austan Dómadals eftir að Frostastaðavatn fór að sýna alvarleg merki ofsetningar . Almennt má segja að best veiðist við vatnið vestan - og sunnanvert því heldur er vatnið grunnt að norðan . Sjálfur hef ég ekki reynt fyrir mér að austan í vatninu og hef ekkert heyrt af veiði þar en það þarf alls ekkert að þýða að þar veiðist ekki .